༧གྱི་ལིང་གཏེར་སྟོན་ཡང་སྲིད་བདེ་ཆེན་འཇིགས་མེད་རྡོ་རྗེ་ཚང་དགུང་གྲངས་བདུན་པ་རབ་བྱུང་བཅུ་དྲུག་པའི་ས་ཕོ་བྱི་བལོར་བར་ལ་བོང་སྟག་བྲ་ཚའི་སྔགས་དགོན་དུ་ཁོང་གི་སྐུ་གོང་མའི་ཐུགས་སྲས་སམ་ཡབ་ཆེན་ཆོས་དབྱིངས་རྒྱ་མཚོའི་སྐུ་མཆེད་དེ་ཁུ་བོ་སྔགས་འཆང་ནམ་མཁའ་རྡོ་རྗེ་མཆོག་གི་ཞབས་ལ་བསམ་སྦྱོར་གཉིས་ཀའི་ཡོངས་འཛིན་གྱི་ཚུལ་བཞིན་གཏུགས་ཏེ།ཡི་གེ་འབྲི་ཀློག་སོགས་བྱང་ཆུབ་པར་མཛད་ཅིང་ཁྲི་འདོན་རྒྱ་ཆེར་གནང་བ་མ་ཟད།འདོན་དབྱངས་རྟ་སྒྲུབ་སོགས་ཀྱང་མ་ལུས་ཁོང་དུ་ཆུད་པར་མཛད།དགུང་གྲངས་བརྒྱད་པ་རབ་བྱུང་བཅུ་དྲུག་པའི་ས་མོ་གླིངལོར་སླེབས་པ་ཙམ་གྱིས་ཁོང་གི་ཁུ་བོ་སྔགས་འཆང་པ་ཡོངས་འཛིན་ནམ་མཁའ་རྡོ་རྗེ་མདུན་ནས་དངུལ་སྲང་བརྒྱ་ཕྲག་དུ་མ་ལས་གྲུབ་པའི་སྐུ་གོང་མ་གྱི་ལིང་གཏེར་ཆེན་ཐེག་མཆོག་རྡོ་རྗེའི་རང་བསྲེལ་དང་གདུང་རུས་སོགས་གཟུངས་འཇུག་ཏུ་བཞུགས་པའི་སྐུ་གདུང་མཆོད་རྟེན་དང་།ཨ་འཛོམས་འབྲུག་པ་རྡོ་རྗེ་འཆང་གི་ཐུགས་དམ་གྱིས་གནང་བའི་བྱིན་རྟེན་གུ་རུ་གཙོ་འཁོར་གསུམ་དང་བཅས་ཏེ་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུ་གླིང་དུ་གདན་དྲངས་ཤིང་།མི་འཇིགས་སེངྒའི་ཁྲི་ལ་ཞབས་པད་མངོན་པར་བཀོད་ནས།ཡུལ་ཕྱོགས་འདིའི་བླ་དཔོན་ཆེ་དྲག་གཙོས་དད་ལྡན་ལྷ་སྡེའི་རྗེ་འབངས་ཡོངས་ཀྱིས་དད་གུས་དགའ་སྤྲོ་ཆེན་པོས་ངང་ནས་མཎྚལ་སྐུ་གསུང་ཐུགས་རྟེན་དང་ལྷ་དར་རིན་ཆེན་རྣམ་གསུམ་གྱིས་མཆོད་པ་དཔག་ཏུ་མེད་པ་ཕུལ་ཞིང་།ཡིད་སེམས་དགའ་བ་འོ་མའི་མཚོ་མོ་འཁྲུགས་ཤིང་ལག་ཟུང་སོར་བཅུའི་མེ་ཏོག་སྦྱི་བོར་བཀོད་ནས་ཕྱག་མཆོད་གསོལ་འདེབས་དང་ཞལ་རིས་དུང་གི་ཟླ་བ་ཚེས་འདྲ་ལ་རྒྱུན་ཆད་མེད་པར་འཇལ་བཞིན་པའི་སྐལ་བ་ལེགས་སོ།།